बाक्सा जिल्लानि सिङाव थानाय गरेस्वर खोन्दो जौगाखां बिबानगिरि मावखनि मावफारियानि सायाव बि जे पिनि दैदेनगिरि एबा बिधान सभानि मासिगिरि बिस्वजित दैमारीनि हेफाजाबगिरि टि सि एल सि सि बर्डनि लेङाइ मासिगिरि दयाल डेकाया गाग्लोबो । मिथिनाय बादिब्ला एम जि एन रेगानि सिङाव 20 लाख रांनि माथावरि लुफुंनायनि खामानि मोनदोंमोन बिपुल डेकाआ । खामानिखौ आबुङै मावफुङालासेनो रांखौ दिहुनजोबनो नाजादोंमोन थिकादार आरो टि सि एल सि सिनि लेङाइ मासिगिरि दयाल डेकाआ । नाथाय जौगाखां खोन्दो मावखनि मावफारिया नयन महन्तआ माथाउरि लुफुंनायनि खामानिया 70 जौखोन्दोल जादों होन्नानै बुंनायनि थाखाय रागा जोंनानै मावफारिया नयन महन्तखौ मावखनि सिङावनो गाग्लोबो दयाल डेका आरो बिपुल डेका मोनहा । बे जाथायनि उनाव मावखनि बिबानगिरि - मावफारियाफोरा मावखनि लांगोना मोखाङाव दायनिगिरिखौ पुलिसआ हमनानै गोख्रों साजा होनांगौनि दाबि दैखांनानै सोमावसारनाय हाबाफारि लायो । बे जाथायनि लोब्बाजों आरो टि सि एल सि सिनि लेङाइ मासिगिरि दयाल डेका आरो थिकादार बिपुल डेकानि हेंथायै गरेस्वर पुलिस थानाय मोनसे केसबो थिसनहैयो । लोगोसे बे केसनि कपिखौ बिथांखि बिबानगिरि , जिल्ला बेंगिरि , पुलिस बिबानगिरि आरो गरेस्वर सार्कलनि बिबानगिरिनिसिम दैथायहरो होन्नानै मिथिनो मोन्नाय जादों । 
गरेस्वर बि जे पिनि दैदेनगिरिआ जौगाथाय खोन्दो मावखनि मावफारियाखौ गाग्लोबदों